
5 300 vuotta sitten kuolleen ja muumioituneen Ötzin vatsalaukun sisältö paljasti, mitä tämä kuparikautinen mies söi ennen kuolemaansa.

Jäämies Ötzin ruumis löytyi Tirolista, Ötztalin Alpeilta vuonna 1991. Sen jälkeen muumioitunutta kuparikautista ruumista on tutkittu ahkerasti. (KUVA: REUTERS)

JÄÄMIES Ötzin kohtalo panee miettimään. Jos aikoo kadota lumiselle vuorelle ja jäätyä muumioksi, joka löydetään ehkä vasta tuhansien vuosien päästä, kannattaa ainakin vaihtaa puhtaat alushousut jalkaan. Tulevaisuuden arkeologit saavat nimittäin ruumiista selville aivan kaiken, elintapoja, synnyinpaikkaa ja ruokavaliota myöten.

Mekin tiedämme valtavan paljon tästä kuparikaudella eläneestä miehestä, jonka ruumis löytyi Tirolista, Ötztalin Alpeilta vuonna 1991. Jäämies Ötzi pukeutui hienoihin ja hyvätekoisiin vaatteisiin ja kulki kirveellä, veitsellä ja jousella aseistettuna vuorella.

Viimeisinä tunteinaan hän joutui luultavasti taistelemaan hengestään tuntemattomia hyökkääjiä vastaan, ja selkään ammuttu nuoli sinetöi tämän 46-vuotiaan miehen kohtalon. Tuona päivänä 5 300 vuotta sitten Ötzi tuupertui jäätikölle, kuivui pakkasessa ja myöhemmin muumioitui.

NYT Current Biology -lehdessä julkaistussa tutkimuksessa on selvitetty tarkasti, millainen oli Ötzin viimeinen ateria.

Asiaa on tutkittu aiemminkin, mutta vain suoliston sisältämien ruokajäämien perusteella, sillä Ötzin vatsalaukkua ei ollut löydetty. Nyt tutkijat onnistuivat paikantamaan Ötzin ruumiista keuhkojen viereen käpristyneen vatsalaukun ja pääsivät katsomaan, mitä sieltä löytyy.

Ötzi kuoli täysin vatsoin. Hänen viimeinen ateriansa sisälsi runsaasti eläinrasvaa, viljoja ja punaista lihaa. Ötzin ruokavaliossa lienee yleensäkin ollut erittäin paljon rasvaa, mistä kertovat myös valtimoista aiemmin löydetyt kovettumat.

”Oli yllättävä nähdä, miten paljon rasvaa hän oli syönyt. Hän selvästi tiesi, että rasvassa on paljon energiaa ja suunnitteli ruokavalionsa selvitäkseen vuoristossa”, sanoo tutkija Frank Maixner The Guardian -lehdessä.

Ötzin ruumis löytyi yli kolmen kilometrin korkeudelta.

PÄÄRUOKALAJI viimeisellä aterialla näyttää olleen vuorikauris eli ibex. Maixner kertoo itsekin maistaneensa sitä, eikä liha hänen mukaansa ole hassumpaa, mutta Guardianin haastattelussa Maixner ei löydä sanoja kuvaillakseen, miltä eläimen ihonalainen rasva maistuu.

”Se maistuu, no, se on aivan hirvittävää. Eikä siihen aikaan ollut edes suolaa”, Maixner sanoo.

Tutkijat varmistivat löydöksen ruokajäämien dna:n avulla. Ötzi näyttää pureskelleen myös myrkyllistä sananjalkaa, kenties häätääkseen suolistoloisia. Tiedetään, että Ötzin suolistossa luikerteli piiskamatoja. Sananjalkaa on käytetty kansanperinteessä loishäätöön, mutta voi myös olla, että Ötzi kääri ruokansa kasvin lehtiin, ja jäämät ovat peräisin tästä.

ÖTZI oli noin 165 senttiä pitkä mies ja painoi arviolta 61 kiloa. 46-vuotiaana surmattu Ötzi oli pidempi ja pitkäikäisempi kuin aikalaisensa keskimäärin.

Hän oli hyvin varustautunut vuoristoon, ja kuparikirveestä on päätelty, että Ötzi olisi saattanut olla jonkinlainen heimopäällikkö. Tätä ei kuitenkaan tiedetä varmasti.

Ruumista löytyneiden siitepöly- ja viljajäämien sekä hammaskiilteen isotooppien tutkimus on paljastanut, että Ötzi vietti lapsuutensa nykyisen Feldthurnsin kylän lähistöllä Pohjois-Italiassa. Myöhemmin hän asui pohjoisemmissa vuoristolaaksoissa.

Ötzin aseista – kirveestä, veitsestä ja metsästysjousen nuolista – on löytynyt verijäämiä, joissa on neljän eri ihmisen dna:ta. Se viittaa siihen, että Ötzi on tappanut tai haavoittanut hänen kimppuunsa hyökänneitä.

